作者：无名氏
词牌/韵律：西江月慢

paragraphs: 烟笼细柳，映粉墙、垂丝轻袅。
正岁稍暖律风和，装点后苑台沼。
见乍开、桃若燕脂染，便须信、江南春早。
又数枝、零乱残花，飘满地、未曾扫。
幸到此、芳菲时渐好。
恨间阻、佳期尚杳。
听几声、云里悲鸿，动感怨愁多少。
谩送目、层阁天涯远，甚无人、音书来到。
又只恐、别有深情，盟言忘了。